Danmark trækker F-16-flyene hjem fra Syrien, erfarer TV 2. I stedet skal kræfterne bruges på træningsmissioner.

Fredag formiddag blev Udenrigspolitisk Nævn orienteret om beslutningen om, at de danske F-16 fly-ikke længere skal udføre bombetogter i Syrien og Irak.

Beslutningen er truffet af den nye udenrigsminister Anders Samuelsen og den nye forsvarsminister Claus Hjort Frederiksen.

Tilbage i september kom det frem, at danske F-16-fly havde deltaget i et angreb i Syrien, hvor den amerikansk-ledede militærkoalition mod Islamisk Stat ramte en syrisk militærposition ved en fejl og dræbte over 60 syriske soldater.

De danske F-16-fly har også deltaget i adskillige missioner i kampen om Mosul i Irak.

Missionen består af syv fly, der befinder sig på Incirlik-basen i Tyrkiet. Fire af flyene tager på missioner ind i Syrien og Irak, mens tre af dem er standby i reserve.

Ifølge TV 2's oplysninger, skal den danske indsats i stedet fokusere på vores træningsmission, der består af 120 soldater. Der vil også være nye opgaver til de danske jægersoldater, der i 2016 også fik mandat til at blive udsendt til Syrien og Irak.

Flyene forventes at vende hjem midt i december.